Seun ná moord op pa: 'Ek sal 'n stem wees' | Maroela Media
Danie van Heerden (links) by sy seun Chris. Foto: Facebook
Chris van Heerden wil sy bekendheid as internasionale sportman gebruik om die wêreld in te lig oor die gebeure in Suid-Afrika nadat sy pa verlede maand koelbloedig vermoor is.
Danie van Heerden (61) is op 27 Desember in De Deur naby Vereeniging doodgeskiet.
IOL berig Van Heerden se vermeende moordenaar, Sabelo Dlamini, is verlede week op borgtog van R5 000 in die Vereeniging-landdroshof vrygelaat. Dlamini is 'n veiligheidswag vir die Rooimiere.
Dlamini het Van Heerden glo doodgeskiet ná 'n hewige konfrontasie. Die voorval is op video vasgelê en wyd versprei.
In die video kan gesien word hoe die twee mans in 'n hewige woordewisseling betrokke is en hoe Van Heerden die bakkie waarin Dlamini gery het se sleutels afneem.
Van Heerden beweeg dan terug na sy eie motor waarna Dlamini hom volg en 'n skoot afvuur. Van Heerden het Dlamini van diefstal beskuldig. Hy ontken dit egter in die video en sê Van Heerden probeer sy bakkie kaap.
Van Heerden is Vrydag vanuit die AGS-kerk in Meyerton, suid van Johannesburg, begrawe. Chris, een van Danie se 13 kinders en die internasionale weltergewig-bokskampioen, het ná afloop van die begrafnis in 'n video gesê hy het nie net vir sy pa nie maar ook vir sy beste vriend en held totsiens gesê.
Chris sê in die video dit is "nie oukei" dat sy pa se vermeende moordenaar op borgtog vrygelaat is nie. "Ek sal van nou af in die bokskryt veg vir die mense van Suid-Afrika wat vrede in die land wil sien." Chris woon in Amerika.
Hy verwys verder in die video na lede van politieke partye wat op podiums staan en die moord op wit mense aanmoedig. Hy sê ook dit is nie reg om enige lewe te neem nie en dat mense in Suid-Afrika in vrees lewe.
"Ek sal 'n stem wees. Mense is bang om op te staan. Noudat ek self 'n statistiek is, sal ek die goeie geveg veg en die woord versprei. Die regstelsel in die land is korrup en dit werk nie. Dit moenie oukei wees om 'n ander man se lewe te neem nie."
Chris eindig die video deur te sê hy sal sy platform as internasionale sportman gebruik om vir die mense van Suid-Afrika wat verandering wil sien te veg. "Ek gaan dit gebruik sodat die wêreld kan weet wat aan't gebeur is."
Danie was ook 'n bekende bokser.
Dankie tog dat Chris so dapper is om hiedie verder te neem, dalk neem die buiteland stand punt in hierdie kommunistiese regering moet tot n val gebring word. Sterke aan jou en jou familie, jammer vir julle verlies.
Dankie, Chris. Jou 'nuwe geveg' is 'n wonderlike manier om jou pa se nagedagtenis te eer. Sterkte !
As dit andersom gebeur het?
Dis 'n jammerte dat hierdie eers moet gebeur voordat ons bekende mense soos Chris se steun kry oorsee. Wonder wanneer die ander Afrikaanse mense gaan inspring, of moet hierdie ook eers gebeur met hulle? Charlize?
Dit is wat nou nodig is in hierdie land – mense wat opstaan, sê 'genoeg is genoeg', wat voet neersit..
Ongelukkig kan ons nie meer wag totdat ons eers n slagoffer van erge misdaad was vóór ons begin opstaan vir ons self begin praat nie…